## Rješenje kojim se utvrđuje da je za društvo Agroholding d,.o.o. za trgovinu i usluge, Osijek, Kapucinska 33/III, dana 27. prosinca 2005. godine nastala obveza objavljivanja ponude za preuzimanje izdavatelja Puris d.d., Pazin i...

### NN 32/2006 (22.3.2006.), Rješenje kojim se utvrđuje da je za društvo Agroholding d,.o.o. za trgovinu i usluge, Osijek, Kapucinska 33/III, dana 27. prosinca 2005. godine nastala obveza objavljivanja ponude za preuzimanje izdavatelja Puris d.d., Pazin i...

# HRVATSKA AGENCIJA ZA NADZOR FINANCIJSKIH USLUGA

**849**

Na temelju članka 15. i članka 8. stavak 1.
Zakona o Hrvatskoj agenciji za nadzor financijskih usluga (»Narodne novine« br. 140/05), te članka 32. stavka 7. Zakona o preuzimanju dioničkih
društava (»Narodne novine« br. 84/02, 87/02 i
120/02), Hrvatska agencija za nadzor financijskih usluga, u predmetu
utvrđivanja nastanka obveze na objavljivanja ponude za preuzimanje trgovačkog
društva Puris d.d., Pazin, Hrvatskog narodnog
preporoda 2, upisano u sudski registar Trgovačkog suda u Rijeci pod MBS:
040016186, na sjednici održanoj 16. ožujka 2006. godine donijela je

## RJEŠENJE

I. Utvrđuje se da je za društvo Agroholding d.o.o. za trgovinu i usluge, Osijek, Kapucinska
33/III, koje je društvo upisano kod Trgovačkog suda u Osijeku pod MBS:
030081920, dana 27. prosinca 2005. godine, temeljem sklopljena tri ugovora
kojima je steklo ukupno 615.354 dionica društva Puris
d.d., Pazin što čini 98,333% od ukupnog broja glasova koje daju dionice društva
Puris d.d. s pravom glasa, nastala obveza
objavljivanja ponude za preuzimanje izdavatelja, Puris
d.d., Pazin.

II. Nalaže se društvu Puris
d.d., Pazin, Hrvatskog narodnog preporoda 2 da ovo rješenje dostavi dioničarima
društva ili omogući dostavu rješenja putem Središnje depozitarne agencije d.d.
Zagreb, u roku 15 dana od dana primitka rješenja.

III. Ovo rješenje objavit će se u Narodnim
novinama.

```
Obrazloženje
```

```

```

Hrvatska agencija za nadzor financijskih usluga
(dalje u tekstu: Agencija) provela je sukladno odredbama članka 32. Zakona o
preuzimanju dioničkih društava (»Narodne novine« br.
84/02, 87/02 i 120/02, dalje: Zakon o preuzimanju), postupak nadzora nad
stjecanjem dionica trgovačkog društva Puris d.d.,
Pazin, Hrvatskog narodnog preporoda 2, upisano u sudski registar Trgovačkog
suda u Rijeci pod MBS: 040016186 (dalje u tekstu: Izdavatelj).

Izdavatelj je javno dioničko društvo sukladno
odredbama članka 114. stavka 1. točke 2. Zakona o tržištu vrijednosnih papira
(»Narodne novine« br. 84/02), jer ima više od 100
dioničara i temeljni kapital iznosi 187.740.300,00 kuna.

Agencija je Izdavatelju 24. srpnja 2003. godine
izdala Rješenje o odobrenju objavljivanja podataka iz skraćenog prospekta pri
uvrštenju dionica Izdavatelja u kotaciju javnih dioničkih društava. Izdavatelj
je član Središnje depozitarne agencije d.d. Zagreb od 24. svibnja 2002. godine.

Dana 27. prosinca 2005. godine, društvo Agroholding d.o.o. za trgovinu i usluge, Osijek, Kapucinska
33/III, koje je društvo upisano kod Trgovačkog suda u Osijeku pod MBS:
030081920 (dalje u tekstu: Obveznik) sklopio je sljedeće ugovore: Ugovor o
kupoprodaji i prijenosu dionica PURI-R-A s Puris Verwaltungs und Beteiligungs GmbH
iz Republike Austrije, Villach, Scholzstrasse
25, kojim je ugovorom Obveznik stekao ukupno 518.115 redovnih dionica
Izdavatelja što predstavlja 82,79% udjela u temeljnom kapitalu Izdavatelja,
Ugovor o kupoprodaji i prijenosu dionica PURI-R-A s HYPO
ALPE-ADRIA-VRIJEDNOSNICE d.o.o. iz Zagreba, Koturaška 47, kojim je ugovorom
Obveznik stekao ukupno 47.670 redovnih dionica Izdavatelja što predstavlja
7,92% udjela u temeljnom kapitalu Izdavatelja i Ugovor o kupoprodaji i
prijenosu dionica PURI-R-A s HYPO ALPE-ADRIA-INVEST d.d. iz Zagreba, Trpinjska
9, kojim je ugovorom Obveznik stekao ukupno 49.569 redovnih dionica
Izdavatelja, što predstavlja 7,62% udjela u temeljnom kapitalu Izdavatelja.
Temeljem predmetnih ugovora, Obveznik je ukupno stekao 615.354 dionica
Izdavatelja, što čini 98,33% od ukupnog broja glasova koje daju dionice društva
Puris d.d. s pravom glasa.

Člankom 4. stavkom 1. Zakona o preuzimanju
propisano je da osoba koja stekne dionice izdavatelja kojima, zajedno s
dionicama koje već ima, prelazi prag od 25% od ukupnog broja glasova koje daju
dionice izdavatelja s pravom glasa obvezna je o stjecanju bez odgode
obavijestiti izdavatelja, Agenciju i javnost te objaviti ponudu za preuzimanje
pod uvjetima i na način određen zakonom.

Ugovori su stupili na snagu danom potpisivanja
istih, odnosno 27. prosinca 2005. godine. Odredbom članka 2. stavka 1. točka 6.
Zakona o preuzimanju propisano je da su dionice stečene sklapanjem pravnog
posla ili drugim pravnim temeljem za prijenos dionica, neovisno o prijenosu
dionica i upisu u depozitorij ili knjigu dionica
izdavatelja, a pravni posao smatra se sklopljenim i u slučaju kada je sklopljen
pod odgodnim uvjetom. Sukladno odredbama članka 4.
stavak 1. Zakona o preuzimanju, dana 27. prosinca 2005. godine nastupila je za
Obveznika obveza objave ponude za preuzimanje Izdavatelja.

Rok u kojem je Obveznik bio dužan Agenciji
podnijeti zahtjev za odobrenje objavljivanja ponude za preuzimanje određen je
člankom 13. st. 1. Zakona o preuzimanju, odnosno u roku od 30 dana od nastanka
obveze objavljivanja ponude za preuzimanje, dakle, do 26. siječnja 2006.
godine.

Obveznik je 3. siječnja 2006. godine uputio
Agenciji, putem svog punomoćnika, Hypo Alpe-Adria-Bank d.d., Zagreb,
Koturaška 47, obavijest o promjeni strukture vlasništva u društvu Puris d.d., u kojoj je između ostalog izjavio sljedeće: «Agroholding d.o.o., temeljem obveze iz članka 4. stavak 6.
Zakona o preuzimanju dioničkih društava, izjavljuje da će u zakonom propisanom
roku objaviti ponudu za preuzimanje». Jednako tako, Obveznik je uputio i ostale
obavijesti sukladno Zakonu o tržištu vrijednosnih papira, te Zakonu o
preuzimanju, koje su objavljene u dnevnom tisku.

Dana 23. siječnja 2006. godine, Obveznik je
sklopio Sporazumni raskid sva tri Ugovora o kupoprodaji i prijenosu dionica
Izdavatelja, te nije dostavio Agenciji zahtjev za odobrenje objavljivanja
ponude za preuzimanje u zakonskom roku. Usprkos ovoj činjenici, obveza na
objavljivanje ponude za preuzimanje nastala je danom sklapanja ugovora.
Obvezniku je dana mogućnost očitovanja o okolnostima koje su dovele do
raskidanja predmetnih ugovora te neobjavljivanja ponude za preuzimanje. Između
ostalog, Obveznik se u očitovanju Agenciji od 22. veljače 2006. poziva na dispozitivnost ugovaranja sukladno Zakonu o obveznim
odnosima. S druge strane, Zakon o preuzimanju predstavlja lex
specialis, a raskid ugovora nakon nastanka obveze na
preuzimanje nije predviđen kao iznimka objave ponude za preuzimanje člankom 7.
Zakona o preuzimanju. Jednako tako, Obveznik ističe kako do prijenosa dionica
kod Središnje depozitarne agencije nije došlo, no imajući u vidu odredbu članka
2. stavak 1. točka 6. Zakona o preuzimanju predmetni prijenos nije relevantan.

Odredbom članka 15. st. 3. Zakona o preuzimanju
propisano je da ponuđena cijena ne može biti niža od najviše cijene po kojoj je
ponuditelj, ili osoba koja s njime zajednički djeluje, stekao dionice s pravom
glasa u razdoblju od jedne godine prije dana objavljivanja ponude za
preuzimanje. Navedenom dionicom nije trgovano niti na
jednoj burzi u Republici Hrvatskoj u predmetnom periodu. Obveznik je stekao
dionice po cijenama kako slijedi:

– Temeljem Ugovora o kupoprodaji i prijenosu
dionica PURI-R-A s Puris Verwaltungs
und Beteiligungs GmbH iz Republike Austrije, Villach, Scholzstrasse 25,
Obveznik je stekao ukupno 518.115 redovnih dionica Izdavatelja, po cijeni od
30,3672 EUR po dionici, pri čemu je ugovorom određeno da će plaćanje biti
izvršeno u kunama, te će tečaj »kupac direktno dogovoriti s Hypo
Alpe-Adria-Bank International AG ili sa Slavonskom bankom Osijek«;

– Temeljem Ugovora o kupoprodaji i prijenosu dionica
PURI-R-A s HYPO ALPE-ADRIA-VRIJEDNOSNICE d.o.o. iz Zagreba, Koturaška 47,
Obveznik je stekao ukupno 47.670 redovnih dionica Izdavatelja, po cijeni od
115,50 HRK po dionici;

– Temeljem Ugovora o kupoprodaji i prijenosu
dionica PURI-R-A s HYPO ALPE-ADRIA-INVEST d.d. iz Zagreba, Trpinjska 9,
Obveznik je stekao ukupno 49.569 redovnih dionica Izdavatelja, po cijeni od
146,00 HRK po dionici.

Slijedom navedenog, a sukladno odredbama članka
32. stavka 7. Zakona o preuzimanju dioničkih društava kojima je propisano da
ako osoba koja je obvezna objaviti ponudu za preuzimanje, to ne učini u
zakonskom roku, Agencija će postojanje obveze na objavljivanje ponude za
preuzimanje utvrditi rješenjem, koje će se dostaviti izdavatelju, dioničarima
putem izdavatelja, odnosno, depozitara, depozitaru te burzi ili uređenom javnom tržištu na kojem su
uvrštene dionice izdavatelja, valjalo je riješiti kao u točki I. i II. izreke
rješenja.

Sukladno odredbama članka 8. stavka 3. Zakona o
Hrvatskoj agenciji za nadzor financijskih usluga, ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se protiv istog može pokrenuti upravni spor podnošenjem tužbe Upravnom sudu
Republike Hrvatske u roku 30 dana od dana primitka ovog rješenja.

Klasa: UP/I-041-02/06-01/24

Urbroj: 326-104/06-03

Zagreb, 16. ožujka 2006.

Predsjednik Uprave

**Ante Samodol**, v. r.

Rješenje, NN 32/2006-849